بنزهک/ سوسن نوادهرضی- حمیدی علیار
علیآقا واحد:
سئوگیلیم، عشق اولماسا، وارلیق بوتون افسانهدیر
عشقدن محروم اولان، انسانلیغا بیگانهدیر
رضی:
سئوگی انسان روحونون کامیللییه امکانیدیر
سئوگیسیز آباد اولان کون و مکان ویرانهدیر
انسانین اولقونلوغا سئیری کئچیرمیش شبههدن
شبهه عشقه یول آچار، عشقین یولو ایمانهدیر
علیآقا واحد:
سئوگیدیر، یالنیز محبتدیر حیاتین جوهری
بیر کؤنول کی عشق ذوقین دویماسا، غمخانهدیر
رضی:
جؤوهر-ی-نادیر ندیر، جؤوهر بیلندن سورمالی
آنین عشقی جان ائوینده جؤوهر و دردانهدیر
کائناتین سئیری نظم آلمیش مدار ِ عشقده
عشقین اعجازیمیدیر، یوخسا کی بو سئودا نهدیر؟
علیآقا واحد:
من اسیر عشقییم، اؤز خالقیمین، اؤز یوردومون
سئومهین اؤز خالقینی، اؤز یوردونو دیوانهدیر
رضی:
ذؤوق ِ عشقین لذتین عشقین شهیدیندن سوروش
عشق ایله ایستر یاشام، ایستر اؤلوم شاهانهدیر
یوردونا عاشیق اولان هر محنته تاب ائیلهیر
قیبلهگاهی حق یؤنونده، سجدهسی عرفانهدیر
علیآقا واحد:
قوی وطن داییم ایشیقلانسین، گؤزل بیر شمع تک
کؤنلوم اول شمعین ضیاسین سئیر ائدن پروانهدیر
رضی-علیار:
وارلیغی قور-قور یانان پروانهلیکدن آنلایار
شعلهی شمعین ده مئیلی جذبهی طوفانهدیر
وطن اوغروندا سویولسا دریسی آسلانلارین
هئچ وئجه آلماز گئدن قان، یوخسا جاندیر یا نهدیر؟
علیآقا واحد:
نازنین رعنا گؤزللردیر، باخیرسان هر یانا
بس بو تورپاق ایندی بیر جنت دگیل، آیا نهدیر؟!
علیار:
یوردوموز باشدان باشا باخسان گؤزللیک یوردودور
دویغولو عاشیقلره هر آددیمی میخانهدیر
بو جهاندا بنزری یوخدور، یقین تایسیزدیر او
اول جهاندا اوخشاری تام روضهی- رضوانه دیر
علیآقا واحد:
اؤلکهمیزده گؤر نهلر وار، باشقا بیر عالمدهییک
هر چیچک بیر نازنین، هر غؤنچه بیر جانانهدیر
علیار- رضی:
بولبولون جهجه سسی، شن اؤتمهیی عشق اوزرهدیر
لاله، نرگیز، سوسنین ناز ائتمهیی مستانهدیر
عالم اهلین بیز شاشیردیب حیرته دالدیرمیشیق
سر به سر عالمده آذربایجان بیر دانهدیر
علیآقا واحد:
“واحید”م من، سئوگیلیم، مندن خیانت گؤرمهسن
شاعیرم، عشقیم ده اؤز قلبیم کیمی مردانهدیر!
علیار:
توشلاسین قوی هر طرفدن بوللو تهمتلر بیزی
یار آگهدیر کی بیزده داورانیش رندانهدیر
عشقده ثابت اولان، علیار، اوسانماز، سیزلاماز
عشقه تسلیم اولموسانسا، سوس داها، غوغا نهدیر؟
azb_Arab pes_Arab azb_Arab pes_Arab urd_Arab azb_Arab azb_Arab azb_Arab pes_Arab pes_Arab azb_Arab azb_Arab urd_Arab azb_Arab pes_Arab urd_Arab azb_Arab pes_Arab azb_Arab azb_Arab urd_Arab azb_Arab azb_Arab azb_Arab pes_Arab pes_Arab prs_Arab prs_Arab azb_Arab azb_Arab pes_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab azb_Arab azb_Arab azb_Arab azb_Arab pes_Arab azb_Arab pes_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab